Hê respek en verbeter só | Netwerk24
Hê respek en verbeter só
Deur Karin Muller 12 September 2018 06:00
"Met wie is jy op die oorlogspad," vra hy.
Ek skud teensinnig my kop.
"Ek weet nie," sê ek. "Dis nie 'n wie nie, dit is meer 'n wat."
Hy staar my geduldig aan. "Wat is die wat?"
Ek dink 'n oomblik na oor sy vraag. "In Engels sal 'n mens sê 'a lack of respect'. "
Ek dink weer 'n oomblik. "Respek vir mense se tyd en hoe hard hulle probeer," sê ek.
"H'm," sê hy. "En 'n 'lack of respect' vir reëls."
"Sjoe," sê ek. "Ons lys kan lank raak."
Oral kla mense. Daar word gekla oor 'n standaard in ons samelewing wat stadig, maar beslis seker, daal. So stadig dat die gemiddelde mens onwille­keurig daaraan gewoond raak.
Terwyl mense 'n paar jaar gelede ontsteld sou wees oor werk wat halfpad gedoen word, is hulle vandag dankbaar wanneer dit halfpad gedoen is. Dit is asof die tekort aan respek deursypel. Verwoes. Verniel. Vernietig.
Indien 'n persoon nie vir homself respek het nie, gaan daardie persoon vir niks respek hê nie. Daar was 'n tyd dat mense hul kop in skaamte sou laat sak wanneer hulle meer as een maal vir dieselfde ding gevra is.
Vandag vra mense vir dieselfde resultaat – totdat hulle self begin skaam kry, asof hulle die skuldige partye is.
Dit voel asof baie foute op baie gebiede aandag verg. Dit is dalk die basiese dinge wat 'n verbetering sal veroorsaak. Soos respek.